CELEX: 52020PC0489
Language: el
Date: 2020-09-07
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες, οι οποίες πρόκειται να εφαρμοστούν κατά τη διάρκεια της μεταβατικής περιόδου, στον τομέα της κοινής αλιευτικής πολιτικής της Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.9.2020
            COM(2020) 489 final
            2020/0246(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες, οι οποίες πρόκειται να εφαρμοστούν κατά τη διάρκεια της μεταβατικής περιόδου, στον τομέα της κοινής αλιευτικής πολιτικής της Ένωσης  
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Η παρούσα πρόταση αφορά την εκτελεστική απόφαση του Συμβουλίου σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες, οι οποίες πρόκειται να αρχίσουν να ισχύουν κατά τη διάρκεια της μεταβατικής περιόδου, στον τομέα της κοινής αλιευτικής πολιτικής της Ένωσης.
            
            
               1.Πλαίσιο της πρότασης
            
            
               Η Ένωση και το Ηνωμένο Βασίλειο διαπραγματεύθηκαν συμφωνία αποχώρησης σύμφωνα με το άρθρο 50 της Συνθήκης για την Ευρωπαϊκή Ένωση. Αφού επετεύχθη συμφωνία στις 17 Οκτωβρίου 2019, η συμφωνία αποχώρησης
                  1
                (στο εξής: ΣΑ) τέθηκε σε ισχύ την 1η Φεβρουαρίου 2020, μαζί με την πολιτική διακήρυξη για τον καθορισμό του πλαισίου της μελλοντικής εταιρικής σχέσης ΕΕ-Ηνωμένου Βασιλείου. 
            
            
               Στο άρθρο 127 παράγραφος 1 της ΣΑ προβλέπεται μεταβατική περίοδος κατά τη διάρκεια της οποίας το δίκαιο της Ένωσης θα εξακολουθήσει να εφαρμόζεται για το Ηνωμένο Βασίλειο και εντός αυτού (στο εξής: μεταβατική περίοδος). Η μεταβατική περίοδος λήγει στις 31 Δεκεμβρίου 2020.
            
            
               Στο άρθρο 129 παράγραφος 1 της ΣΑ προβλέπεται ότι κατά τη διάρκεια της μεταβατικής περιόδου, το Ηνωμένο Βασίλειο δεσμεύεται από τις υποχρεώσεις που απορρέουν από τις διεθνείς συμφωνίες τις οποίες έχουν συνάψει η Ένωση, τα κράτη μέλη ενεργώντας εξ ονόματός της, ή η Ένωση και τα κράτη μέλη της ενεργώντας από κοινού. 
            
            
               Η Ένωση έχει γνωστοποιήσει στους διεθνείς εταίρους τις ειδικές ρυθμίσεις που προβλέπονται στη ΣΑ, σύμφωνα με τις οποίες κατά τη διάρκεια της μεταβατικής περιόδου το Ηνωμένο Βασίλειο θα αντιμετωπίζεται ως κράτος μέλος για τους σκοπούς των διεθνών συμφωνιών που έχει συνάψει η Ένωση. 
            
            
               Στο άρθρο 129 παράγραφος 3 της ΣΑ προβλέπεται ότι σύμφωνα με την αρχή της ειλικρινούς συνεργασίας, το Ηνωμένο Βασίλειο, κατά τη διάρκεια της μεταβατικής περιόδου, δεν προβαίνει σε καμία πράξη ή πρωτοβουλία η οποία είναι πιθανόν να βλάψει τα συμφέροντα της Ένωσης, ειδικότερα στο πλαίσιο τυχόν διεθνούς οργάνωσης, οργανισμού, διάσκεψης ή φόρουμ όπου το Ηνωμένο Βασίλειο συμμετέχει αυτοτελώς. 
            
            
               Σύμφωνα με το άρθρο 129 παράγραφος 4 της ΣΑ, κατά τη διάρκεια της μεταβατικής περιόδου, το Ηνωμένο Βασίλειο δύναται να διαπραγματευτεί, να υπογράψει και να κυρώσει διεθνείς συμφωνίες στις οποίες προσχωρεί αυτόνομα στους τομείς αποκλειστικής αρμοδιότητας της Ένωσης, υπό τον όρο ότι οι εν λόγω συμφωνίες δεν τίθενται σε ισχύ ούτε εφαρμόζονται κατά τη διάρκεια της μεταβατικής περιόδου, εκτός εάν λάβει σχετική εξουσιοδότηση από την Ένωση. 
            
            
               Η απόφαση 2020/135 του Συμβουλίου
                  2
                καθορίζει τους όρους και τη διαδικασία για τη χορήγηση των εν λόγω εξουσιοδοτήσεων. 
            
            
               Σύμφωνα με το άρθρο 3 παράγραφος 1 της απόφασης 2020/135 του Συμβουλίου, το Συμβούλιο μπορεί να εξουσιοδοτήσει το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από διεθνή συμφωνία η οποία πρόκειται να αρχίσει να ισχύει ή να εφαρμόζεται κατά τη διάρκεια της μεταβατικής περιόδου, σε τομέα αποκλειστικής αρμοδιότητας της Ένωσης. 
            
            
               Σύμφωνα με το άρθρο 3 παράγραφος 1 της απόφασης 2020/135 του Συμβουλίου, η εν λόγω εξουσιοδότηση παρέχεται μόνο εάν: 
            
            
               α)το Ηνωμένο Βασίλειο έχει εκδηλώσει ειδικό ενδιαφέρον για την έναρξη ισχύος ή την εφαρμογή της εν λόγω διεθνούς συμφωνίας ήδη κατά τη διάρκεια της μεταβατικής περιόδου· 
            
            
               β)η εν λόγω διεθνής συμφωνία είναι συμβατή με το δίκαιο της Ένωσης που είναι εφαρμοστέο για το Ηνωμένο Βασίλειο και εντός αυτού σύμφωνα με το άρθρο 127 της ΣΑ και είναι συμβατή με τις υποχρεώσεις που αναφέρονται στο άρθρο 129 παράγραφος 1 της συμφωνίας· και 
            
            
               γ)η έναρξη ισχύος ή η εφαρμογή της εν λόγω διεθνούς συμφωνίας κατά τη διάρκεια της μεταβατικής περιόδου δεν ενδέχεται να θέσει σε κίνδυνο την επίτευξη στόχου της εξωτερικής πολιτικής της Ένωσης στον οικείο τομέα ούτε να θίξει άλλως τα συμφέροντα της Ένωσης. 
            
            
               Σύμφωνα με το άρθρο 3 παράγραφος 2 της απόφασης 2020/135 του Συμβουλίου, η χορήγηση της εξουσιοδότησης σύμφωνα με την παράγραφο 1 ενδέχεται να εξαρτάται από τη συμπερίληψη στη συμφωνία ή την αφαίρεση από αυτήν οποιασδήποτε διάταξης ή ενδέχεται να εξαρτάται από την αναστολή της εφαρμογής οποιασδήποτε διάταξής της, όταν αυτό είναι αναγκαίο για τη διασφάλιση συνοχής με τους όρους της παραγράφου 1. 
            
            
               Με την επιστολή του της 3ης Απριλίου 2020, το Ηνωμένο Βασίλειο γνωστοποίησε στην Ευρωπαϊκή Επιτροπή την πρόθεσή του να παράσχει την έγκρισή του, αυτόνομα, ώστε να δεσμεύεται από πέντε διεθνείς συμφωνίες —για τη σύσταση πέντε περιφερειακών οργανώσεων διαχείρισης της αλιείας (στο εξής: ΠΟΔΑ)— που πρόκειται να τεθούν σε εφαρμογή κατά τη διάρκεια της μεταβατικής περιόδου στον τομέα της αλιείας, ο οποίος είναι τομέας αποκλειστικής εξωτερικής αρμοδιότητας της Ένωσης. 
            
            
               Οι σχετικές ΠΟΔΑ είναι η Επιτροπή Αλιείας Βορειοανατολικού Ατλαντικού (NEAFC), η Οργάνωση Αλιείας Βορειοδυτικού Ατλαντικού (NAFO), η Διεθνής Επιτροπή για τη Διατήρηση των Θυννοειδών του Ατλαντικού (ICCAT), η Επιτροπή Διαχείρισης της Αλιείας Τόνου του Ινδικού Ωκεανού (IOTC) και ο Οργανισμός για τη Διατήρηση του Σολομού του Βορείου Ατλαντικού (NASCO).
            
            
               Το Ηνωμένο Βασίλειο δικαιολογεί το ενδιαφέρον του να προσχωρήσει στις εν λόγω ΠΟΔΑ, κατά τη διάρκεια της μεταβατικής περιόδου, υπό το πρίσμα των άρθρων 63 και 64 της Σύμβασης των Ηνωμένων Εθνών για το Δίκαιο της Θάλασσας
                  3
                (στο εξής: UNCLOS) και των άρθρων 7 και 8 της Συμφωνίας των Ηνωμένων Εθνών για τα Ιχθυαποθέματα
                  4
                (στο εξής: UNFSA), και ιδίως υπό το πρίσμα των υποχρεώσεων της Ένωσης και του Ηνωμένου Βασιλείου να συνεργάζονται μέσω των κατάλληλων περιφερειακών οργανισμών για τη διατήρηση και τη διαχείριση των κοινών αποθεμάτων. 
            
         
         
            
               Όπως προβλέπεται στο άρθρο 63 παράγραφος 2 της UNCLOS και στο άρθρο 8 της UNFSA, στις περιπτώσεις που το ίδιο απόθεμα ή τα ίδια αποθέματα συναφών ειδών ευρίσκονται τόσο μέσα στην αποκλειστική οικονομική ζώνη όσο και σε περιοχή πέραν αυτής και παρακείμενη σε αυτή τη ζώνη, το παράκτιο κράτος και τα κράτη που αλιεύουν τα εν λόγω αποθέματα στην παρακείμενη περιοχή πρέπει να συνεργάζονται με σκοπό την επίτευξη συμφωνίας σχετικά με τα μέτρα που είναι αναγκαία για τη διατήρηση αυτών των αποθεμάτων στην παρακείμενη περιοχή. Αυτή η συνεργασία μπορεί να καθιερωθεί στο πλαίσιο περιφερειακών οργανώσεων διαχείρισης της αλιείας.
            
            
               Το Ηνωμένο Βασίλειο θεωρεί ότι ούτε το ίδιο ούτε η Ένωση μπορούν να εξασφαλίσουν την πλήρη αποτελεσματικότητα των εν λόγω υποχρεώσεων, παρεκτός εάν το Ηνωμένο Βασίλειο δύναται, κατά τη διάρκεια της μεταβατικής περιόδου, να συνεργαστεί ανεξάρτητα με την ΕΕ και με άλλα σχετικά κράτη επί θεμάτων που αφορούν το Ηνωμένο Βασίλειο ως ανεξάρτητο παράκτιο κράτος και κράτος αλιείας μετά τη λήξη της μεταβατικής περιόδου. Ως εκ τούτου, το Ηνωμένο Βασίλειο επιθυμεί να συμμετάσχει σε συζητήσεις, κατά τη διάρκεια της μεταβατικής περιόδου, για τη λήψη αποφάσεων διαχείρισης της αλιείας που θα τεθούν σε ισχύ μετά τη μεταβατική περίοδο.
            
            
               Το αίτημα του Ηνωμένου Βασιλείου συζητήθηκε στην ομάδα εργασίας του Συμβουλίου για το Ηνωμένο Βασίλειο. Στις 8 Απριλίου 2020, το αίτημα υποβλήθηκε μαζί με αρχική αξιολόγηση από τις υπηρεσίες της Επιτροπής, λαμβανομένων υπόψη των όρων που έπρεπε να πληρούνται και της έλλειψης σαφήνειας όσον αφορά την παράταση της μεταβατικής περιόδου. Στις 28 Αυγούστου 2020, το ζήτημα υποβλήθηκε εκ νέου στην ομάδα εργασίας του Συμβουλίου για το Ηνωμένο Βασίλειο. 
            
            
               Μεταξύ Σεπτεμβρίου και Δεκεμβρίου έχουν προγραμματιστεί να πραγματοποιηθούν διάφορες συσκέψεις υπό την αιγίδα των οικείων ΠΟΔΑ, οι οποίες θα περιλαμβάνουν συζητήσεις για τη διατήρηση και διαχείριση της αλιείας όπως θα έχουν μετά τη μεταβατική περίοδο.
            
            
               1.1.Επιτροπή Αλιείας Βορειοανατολικού Ατλαντικού
            
            
               Η σύμβαση περί της μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό
                  5
                (στο εξής: σύμβαση NEAFC) εφαρμόζεται επί του παρόντος στο Ηνωμένο Βασίλειο λόγω του ότι η Ένωση είναι συμβαλλόμενο μέρος της εν λόγω σύμβασης, ενώ το άρθρο 20 παράγραφος 4 της σύμβασης NEAFC αποκλείει την προσχώρηση κρατών μελών της Ένωσης. 
            
            
               Η επιτροπή NEAFC είναι ο αρμόδιος οργανισμός για την εισήγηση στα συμβαλλόμενα μέρη μέτρων διαχείρισης όσον αφορά την αλιεία σε περιοχές πέραν εκείνων που υπάγονται στην αλιευτική δικαιοδοσία τους και, εάν τα οικεία συμβαλλόμενα μέρη το ζητήσουν, και για περιοχές που υπάγονται στην αλιευτική τους δικαιοδοσία. Στόχος της NEAFC είναι να εξασφαλίσει τη μακροπρόθεσμη διατήρηση και τη βέλτιστη χρήση των αλιευτικών πόρων στην περιοχή της σύμβασης, προσφέροντας βιώσιμα οικονομικά, περιβαλλοντικά και κοινωνικά οφέλη. Η NEAFC θεσπίζει μέτρα διαχείρισης για διάφορα αποθέματα ιχθύων και μέτρα ελέγχου για τη διασφάλιση της ορθής εφαρμογής τους. 
            
            
               Σύμφωνα με τα άρθρα 56, 63 και 116 της UNCLOS, το Ηνωμένο Βασίλειο έχει νόμιμα αλιευτικά συμφέροντα εντός της περιοχής της σύμβασης NEAFC (ανοικτή θάλασσα) και ως παράκτιο κράτος, εφόσον τα ύδατα υπό την αποκλειστική οικονομική ζώνη του Ηνωμένου Βασιλείου εμπίπτουν στη περιοχή της σύμβασης NEAFC. 
            
            
               Προκειμένου να αποτραπεί η μη βιώσιμη αλιεία, είναι προς το συμφέρον της Ένωσης το Ηνωμένο Βασίλειο να συνεργασθεί για τη διαχείριση των αποθεμάτων κοινού ενδιαφέροντος, σε πλήρη συμμόρφωση με τις διατάξεις της UNCLOS και της UNFSA. 
            
            
               Το Ηνωμένο Βασίλειο έχει εκφράσει το ενδιαφέρον του να συμμετάσχει σε συζητήσεις για τη λήψη αποφάσεων διατήρησης και διαχείρισης της αλιείας κατά τη διάρκεια της μεταβατικής περιόδου που θα τεθούν σε ισχύ μετά τη μεταβατική περίοδο. Τούτο θα επιτρέψει στο Ηνωμένο Βασίλειο να προετοιμάσει αποτελεσματικά την εφαρμογή και την υλοποίηση των μέτρων αυτών. Το Ηνωμένο Βασίλειο έχει βεβαιώσει ότι η έναρξη ισχύος ή η εφαρμογή της σύμβασης NEAFC κατά τη διάρκεια της μεταβατικής περιόδου δεν θα θέσει σε κίνδυνο την επίτευξη στόχου της εξωτερικής πολιτικής της Ένωσης στον τομέα της κοινής αλιευτικής πολιτικής ούτε θα θίξει άλλως τα συμφέροντα της Ένωσης. 
            
            
               Με την επιφύλαξη των συμφερόντων της Ένωσης και υπό τον όρο ότι το Ηνωμένο Βασίλειο συμμετέχει μόνο σε συσκέψεις για θέματα που αφορούν μέτρα που θα εφαρμοστούν μετά τη λήξη της μεταβατικής περιόδου, είναι σκόπιμο να εξουσιοδοτηθεί το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NEAFC. 
            
            
               1.2.Οργάνωση Αλιείας Βορειοδυτικού Ατλαντικού
            
            
               Η σύμβαση για την Οργάνωση Αλιείας Βορειοδυτικού Ατλαντικού
                  6
                (στο εξής: NAFO) εφαρμόζεται στο Ηνωμένο Βασίλειο λόγω του ότι η Ένωση είναι συμβαλλόμενο μέρος της εν λόγω σύμβασης. 
            
            
               Η NAFO είναι ένας διακυβερνητικός επιστημονικός και διαχειριστικός φορέας της αλιείας. Η σύμβαση NAFO εφαρμόζεται στους περισσότερους αλιευτικούς πόρους του Βορειοδυτικού Ατλαντικού πλην του σολομού, των θυννοειδών/μάρλιν, των φαλαινών, και των καθιστικών ειδών (π.χ. οστρακοειδή).  
            
            
               Σύμφωνα με το άρθρο 116 της UNCLOS, το Ηνωμένο Βασίλειο έχει ενεργά αλιευτικά συμφέροντα στην περιοχή της σύμβασης NAFO. Τα σκάφη του επί του παρόντος αλιεύουν τα αποθέματα γάδου της NAFO στη «ζώνη διακανονισμού» (περιοχή που καλύπτεται από τη σύμβαση NAFO πέραν της δικαιοδοσίας οποιουδήποτε συμβαλλόμενου μέρους).
            
            
               Προκειμένου να αποτραπεί η μη βιώσιμη αλιεία, είναι προς το συμφέρον της Ένωσης το Ηνωμένο Βασίλειο να συνεργασθεί για τη διαχείριση των αποθεμάτων κοινού ενδιαφέροντος, σε πλήρη συμμόρφωση με τις διατάξεις της UNCLOS και της UNFSA. 
            
            
               Το Ηνωμένο Βασίλειο έχει εκφράσει το ενδιαφέρον του να συμμετάσχει σε συζητήσεις για τη λήψη αποφάσεων διατήρησης και διαχείρισης της αλιείας κατά τη διάρκεια της μεταβατικής περιόδου που θα τεθούν σε ισχύ μετά τη μεταβατική περίοδο. Τούτο θα επιτρέψει στο Ηνωμένο Βασίλειο να προετοιμάσει αποτελεσματικά την εφαρμογή και την υλοποίηση των μέτρων αυτών. Το Ηνωμένο Βασίλειο έχει βεβαιώσει ότι η έναρξη ισχύος ή η εφαρμογή της σύμβασης NAFO κατά τη διάρκεια της μεταβατικής περιόδου δεν θα θέσει σε κίνδυνο την επίτευξη στόχου της εξωτερικής πολιτικής της Ένωσης στον τομέα της κοινής αλιευτικής πολιτικής ούτε θα θίξει άλλως τα συμφέροντα της Ένωσης. 
            
            
               Με την επιφύλαξη των συμφερόντων της Ένωσης και υπό τον όρο ότι το Ηνωμένο Βασίλειο συμμετέχει μόνο σε συσκέψεις για θέματα που αφορούν μέτρα που θα εφαρμοστούν μετά τη λήξη της μεταβατικής περιόδου, είναι σκόπιμο να εξουσιοδοτηθεί το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NAFO. 
            
            
               1.3.Διεθνής Επιτροπή για τη Διατήρηση των Θυννοειδών του Ατλαντικού
            
            
               Η διεθνής σύμβαση για τη διατήρηση των θυννοειδών του Ατλαντικού (στο εξής: ICCAT) εφαρμόζεται στο Ηνωμένο Βασίλειο και εντός αυτού λόγω της ιδιότητάς του ως μέλους της ΕΕ. Το Ηνωμένο Βασίλειο έχει επίσης προσχωρήσει χωριστά στη Σύμβαση εξ ονόματος ορισμένων από τα υπερπόντια εδάφη του.
            
         
         
            
               Κύριος σκοπός της ICCAT είναι η προώθηση της διατήρησης και της βέλτιστης χρήσης του τόνου και των θυννοειδών που καλύπτονται από τη σύμβαση ICCAT. Η ICCAT είναι αρμόδια για τη θέσπιση δεσμευτικών μέτρων διατήρησης και διαχείρισης για τη στήριξη της διατήρησης και της βέλτιστης χρήσης των αποθεμάτων αυτών. 
            
            
               Το Ηνωμένο Βασίλειο έχει ενεργό αλιευτικό συμφέρον στην περιοχή της σύμβασης ICCAT. Τα σκάφη του επί του παρόντος αλιεύουν αποθέματα της ICCAT στην περιοχή που καλύπτεται από τη σύμβαση ICCAT πέραν της δικαιοδοσίας οποιουδήποτε συμβαλλόμενου μέρους.
            
            
               Το Ηνωμένο Βασίλειο έχει εκφράσει το ενδιαφέρον του να συμμετάσχει σε συζητήσεις για τη λήψη αποφάσεων διατήρησης και διαχείρισης της αλιείας κατά τη διάρκεια της μεταβατικής περιόδου που θα τεθούν σε ισχύ μετά τη μεταβατική περίοδο. Τούτο θα επιτρέψει στο Ηνωμένο Βασίλειο να προετοιμάσει αποτελεσματικά την εφαρμογή και την υλοποίηση των μέτρων αυτών. Το Ηνωμένο Βασίλειο έχει βεβαιώσει ότι η έναρξη ισχύος ή η εφαρμογή της σύμβασης ICCAT κατά τη διάρκεια της μεταβατικής περιόδου δεν θα θέσει σε κίνδυνο την επίτευξη στόχου της εξωτερικής πολιτικής της Ένωσης στον τομέα της κοινής αλιευτικής πολιτικής ούτε θα θίξει άλλως τα συμφέροντα της Ένωσης. 
            
            
               Με την επιφύλαξη των συμφερόντων της Ένωσης και υπό τον όρο ότι το Ηνωμένο Βασίλειο συμμετέχει μόνο σε συσκέψεις για θέματα που αφορούν μέτρα που θα εφαρμοστούν μετά τη λήξη της μεταβατικής περιόδου, είναι σκόπιμο να εξουσιοδοτηθεί το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NAFO.
            
            
               1.4.Επιτροπή Διαχείρισης της Αλιείας Τόνου του Ινδικού Ωκεανού
            
            
               Η συμφωνία για τη σύσταση της Επιτροπής Διαχείρισης της Αλιείας Τόνου του Ινδικού Ωκεανού (IOTC) ισχύει στο Ηνωμένο Βασίλειο και εντός αυτού λόγω της ιδιότητάς του ως μέλους της ΕΕ και λόγω του ότι η Ένωση είναι συμβαλλόμενο μέρος της συμφωνίας IOTC. Το Ηνωμένο Βασίλειο έχει επίσης κάνει δεκτή τη συμφωνία χωριστά εξ ονόματος του Βρετανικού Εδάφους του Ινδικού Ωκεανού (BIOT).
            
            
               Η Επιτροπή Διαχείρισης της Αλιείας Τόνου του Ινδικού Ωκεανού (στο εξής: IOTC) είναι υπεύθυνη για τη διατήρηση και τη βέλτιστη χρήση των αποθεμάτων που καλύπτονται από τη συμφωνία IOTC, καθώς και για την προαγωγή της αειφόρου ανάπτυξης της αλιείας με βάση τα αποθέματα αυτά. 
            
            
               Το Ηνωμένο Βασίλειο έχει ενεργό αλιευτικό συμφέρον στην περιοχή αρμοδιότητας της ICCAT. Τα σκάφη του επί του παρόντος αλιεύουν αποθέματα στην περιοχή που καλύπτεται από τη συμφωνία IOTC πέραν της δικαιοδοσίας οποιουδήποτε συμβαλλόμενου μέρους.
            
            
               Το Ηνωμένο Βασίλειο έχει εκφράσει το ενδιαφέρον του να συμμετάσχει σε συζητήσεις για τη λήψη αποφάσεων διατήρησης και διαχείρισης της αλιείας κατά τη διάρκεια της μεταβατικής περιόδου που θα τεθούν σε ισχύ μετά τη μεταβατική περίοδο. Τούτο θα επιτρέψει στο Ηνωμένο Βασίλειο να προετοιμάσει αποτελεσματικά την εφαρμογή και την υλοποίηση των μέτρων αυτών. Το Ηνωμένο Βασίλειο έχει βεβαιώσει ότι η έναρξη ισχύος ή η εφαρμογή της συμφωνίας IOTC κατά τη διάρκεια της μεταβατικής περιόδου δεν θα θέσει σε κίνδυνο την επίτευξη στόχου της εξωτερικής πολιτικής της Ένωσης στον τομέα της κοινής αλιευτικής πολιτικής ούτε θα θίξει άλλως τα συμφέροντα της Ένωσης. 
            
            
               Με την επιφύλαξη των συμφερόντων της Ένωσης και υπό τον όρο ότι το Ηνωμένο Βασίλειο συμμετέχει μόνο σε συσκέψεις για θέματα που αφορούν μέτρα που θα εφαρμοστούν μετά τη λήξη της μεταβατικής περιόδου, είναι σκόπιμο να εξουσιοδοτηθεί το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη συμφωνία IOTC.
            
            
               1.5.Οργανισμός για τη Διατήρηση του Σολομού του Βόρειου Ατλαντικού
            
            
               Ο Οργανισμός για τη Διατήρηση του Σολομού του Βορείου Ατλαντικού (NASCO) είναι υπεύθυνος για τη ρύθμιση της αλιευτικής δραστηριότητας του άγριου σολομού στη θάλασσα σε ολόκληρο τον Βόρειο Ατλαντικό. 
            
            
               Είναι προς το συμφέρον της Ένωσης το Ηνωμένο Βασίλειο να συνεργασθεί για τη διαχείριση των αποθεμάτων σολομού, σε πλήρη συμμόρφωση με τις διατάξεις της UNCLOS και της UNFSA. Σύμφωνα με το άρθρο 66 της UNCLOS, τα κράτη στους ποταμούς των οποίων αναπαράγονται ανάδρομα αποθέματα έχουν το πρωταρχικό συμφέρον σε αυτά τα αποθέματα και την ευθύνη για αυτά. Το κράτος καταγωγής ανάδρομων αποθεμάτων πρέπει να εξασφαλίζει τη διατήρησή τους με την καθιέρωση κατάλληλων ρυθμιστικών μέτρων για την αλιεία σε όλα τα ύδατα μέσα από τα εξωτερικά όρια της αποκλειστικής οικονομικής του ζώνης. Στις περιπτώσεις που τα ανάδρομα αποθέματα μεταναστεύουν σε ύδατα ή μέσω υδάτων μέσα από τα εξωτερικά όρια της αποκλειστικής οικονομικής ζώνης ενός κράτους εκτός του κράτους καταγωγής, το κράτος αυτό πρέπει να συνεργάζεται με το κράτος καταγωγής για τη διατήρηση και διαχείριση των αποθεμάτων αυτών.
            
            
               Το Ηνωμένο Βασίλειο, ως κράτος καταγωγής και ως κράτος με δικαιοδοσία επί αλιευτικής ζώνης, έχει νόμιμα συμφέροντα εντός της περιοχής της σύμβασης NASCO, στο μέτρο που τα ύδατα υπό την αποκλειστική οικονομική ζώνη του Ηνωμένου Βασιλείου και η παρακείμενη ανοικτή θάλασσα εμπίπτουν στην περιοχή της σύμβασης NASCO. 
            
            
               Το Ηνωμένο Βασίλειο έχει εκφράσει το ενδιαφέρον του να συμμετάσχει σε συζητήσεις για τη λήψη αποφάσεων διατήρησης και διαχείρισης της αλιείας κατά τη διάρκεια της μεταβατικής περιόδου που θα τεθούν σε ισχύ μετά τη μεταβατική περίοδο. Τούτο θα επιτρέψει στο Ηνωμένο Βασίλειο να προετοιμάσει αποτελεσματικά την εφαρμογή και την υλοποίηση των μέτρων αυτών. Το Ηνωμένο Βασίλειο έχει βεβαιώσει ότι η έναρξη ισχύος ή η εφαρμογή της σύμβασης NASCO κατά τη διάρκεια της μεταβατικής περιόδου δεν θα θέσει σε κίνδυνο την επίτευξη στόχου της εξωτερικής πολιτικής της Ένωσης στον τομέα της κοινής αλιευτικής πολιτικής ούτε θα θίξει άλλως τα συμφέροντα της Ένωσης. 
            
            
               Με την επιφύλαξη των συμφερόντων της Ένωσης και υπό τον όρο ότι το Ηνωμένο Βασίλειο συμμετέχει μόνο σε συσκέψεις για θέματα που αφορούν μέτρα που θα εφαρμοστούν μετά τη λήξη της μεταβατικής περιόδου, είναι σκόπιμο να εξουσιοδοτηθεί το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NASCO.
            
            
               2.Θέση που πρέπει να ληφθεί σχετικά με την εξουσιοδότηση
            
            
               Με επιστολή του της 3ης Απριλίου 2020, το Ηνωμένο Βασίλειο έχει εκδηλώσει ειδικό ενδιαφέρον για την εφαρμογή των εν λόγω διεθνών συμφωνιών ήδη κατά τη διάρκεια της μεταβατικής περιόδου. Ως εκ τούτου, πληρούται η προϋπόθεση που αναφέρεται στο άρθρο 3 παράγραφος 1 στοιχείο α) της απόφασης 2020/135 του Συμβουλίου. 
            
            
               Βασικός στόχος της κοινής αλιευτικής πολιτικής, όπως ορίζεται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  7
               , είναι «να διασφαλίζει ότι οι δραστηριότητες αλιείας είναι περιβαλλοντικά, οικονομικά και κοινωνικά βιώσιμες και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών, κοινωνικών οφελών και οφελών για την απασχόληση, καθώς και της αποκατάστασης και διατήρησης των αποθεμάτων ιχθύων πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση, συμβάλλοντας παράλληλα στη διαθεσιμότητα του επισιτιστικού εφοδιασμού». 
            
            
               Οι πέντε διεθνείς συμφωνίες είναι συμβατές με το δίκαιο της Ένωσης, ιδίως με τους στόχους της κοινής αλιευτικής πολιτικής, που ισχύουν για το Ηνωμένο Βασίλειο και εντός αυτού σύμφωνα με το άρθρο 127 παράγραφος 1 της ΣΑ και με τις υποχρεώσεις που αναφέρονται στο άρθρο 129 παράγραφος 1 της ΣΑ. Ως εκ τούτου, πληρούνται οι προϋποθέσεις που αναφέρονται στο άρθρο 3 παράγραφος 1 στοιχείο β) της απόφασης 2020/135 του Συμβουλίου. 
            
         
         
            
               Το Ηνωμένο Βασίλειο δεν έχει ζητήσει παράταση της μεταβατικής περιόδου, η οποία, κατά συνέπεια, θα λήξει στις 31 Δεκεμβρίου 2020, χωρίς δυνατότητα άλλης παράτασης. 
            
            
               Όταν λήξει η μεταβατική περίοδος στις 31 Δεκεμβρίου 2020, το Ηνωμένο Βασίλειο δεν θα δύναται να συμμετέχει στις διαδικασίες λήψης αποφάσεων της Ένωσης για θέματα που αφορούν το χρονικό διάστημα μετά τη λήξη της μεταβατικής περιόδου.
            
            
               Οι προϋποθέσεις που αναφέρονται στο άρθρο 3 παράγραφος 1 στοιχείο γ) της απόφασης 2020/135 του Συμβουλίου πληρούνται. Η έναρξη ισχύος ή η εφαρμογή των διεθνών συμφωνιών έναντι του Ηνωμένου Βασιλείου, αυτοτελώς, κατά τη διάρκεια της μεταβατικής περιόδου, δεν θέτει σε κίνδυνο την επίτευξη στόχων της εξωτερικής πολιτικής της Ένωσης στον τομέα της κοινής αλιευτικής πολιτικής ούτε δημιουργεί κίνδυνο να θιγούν άλλως τα συμφέροντα της Ένωσης. 
            
            
               Ως εκ τούτου, σύμφωνα με τις διατάξεις του άρθρου 129 παράγραφος 4 της ΣΑ, συνιστάται στο Συμβούλιο να εξουσιοδοτήσει το Ηνωμένο Βασίλειο κατά τη διάρκεια της μεταβατικής περιόδου να υπογράψει και να κυρώσει τις πέντε διεθνείς συμβάσεις που έχει συνάψει αυτοτελώς, στους τομείς αποκλειστικής αρμοδιότητας της Ένωσης. Αυτό θα διευκολύνει και θα επιτρέψει στο Ηνωμένο Βασίλειο να εξασφαλίσει την πλήρη αποτελεσματικότητα των υποχρεώσεων που απορρέουν από την UNCLOS, και ιδίως από τα άρθρα 63, 66 και 116. 
            
            
               Προκειμένου να διασφαλιστεί η ορθή λειτουργία της κοινής αλιευτικής πολιτικής της Ένωσης κατά τη διάρκεια της μεταβατικής περιόδου, το Ηνωμένο Βασίλειο δεν θα πρέπει να συμμετέχει σε μέτρα που εφαρμόζονται ή τίθενται σε ισχύ κατά τη διάρκεια της μεταβατικής περιόδου. Επιπλέον, προκειμένου να μην θιγούν οι εν εξελίξει διαπραγματεύσεις όσον αφορά την αλιεία στη μελλοντική συμφωνία εταιρικής σχέσης ΕΕ-Ηνωμένου Βασιλείου, ιδίως όσον αφορά τις αλιευτικές δυνατότητες για τις οποίες η ποσόστωση της Ένωσης περιλαμβάνει επί του παρόντος το μερίδιο του Ηνωμένου Βασιλείου, το Ηνωμένο Βασίλειο θα πρέπει να διαβουλευθεί με την ΕΕ προτού εμπλακεί σε συζητήσεις σχετικά με την εν λόγω ποσόστωση.
            
            
               3.Νομική βάση
            
            
               3.1.Ουσιαστική νομική βάση
            
            
               3.1.1.Αρχές
            
            
               Η ουσιαστική νομική βάση για την έκδοση εκτελεστικής απόφασης του Συμβουλίου για εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από διεθνή συμφωνία η οποία πρόκειται να αρχίσει να ισχύει ή να εφαρμόζεται κατά τη διάρκεια της μεταβατικής περιόδου, σε τομέα αποκλειστικής αρμοδιότητας της Ένωσης είναι το άρθρο 3 της απόφασης 2020/135 του Συμβουλίου. 
            
            
               3.1.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή αλιευτική πολιτική.
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 43 της ΣΛΕΕ.
            
            
               3.2.Συμπέρασμα
            
            
               Νομική βάση της προτεινόμενης απόφασης θα πρέπει να είναι το άρθρο 3 της απόφασης 2020/135 του Συμβουλίου.
            
            
               2020/0246 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες, οι οποίες πρόκειται να εφαρμοστούν κατά τη διάρκεια της μεταβατικής περιόδου, στον τομέα της κοινής αλιευτικής πολιτικής της Ένωσης  
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
         
         
            
               Έχοντας υπόψη την απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  8
               , και ιδίως το άρθρο 3 παράγραφος 1, 
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στο άρθρο 129 παράγραφος 1 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) προβλέπεται ότι, κατά τη διάρκεια της μεταβατικής περιόδου, το Ηνωμένο Βασίλειο δεσμεύεται από τις υποχρεώσεις που απορρέουν από τις διεθνείς συμφωνίες τις οποίες έχουν συνάψει η Ένωση, τα κράτη μέλη ενεργώντας εξ ονόματός της, ή η Ένωση και τα κράτη μέλη της ενεργώντας από κοινού.
            
            
               (2)Στο άρθρο 129 παράγραφος 3 της συμφωνίας αποχώρησης προβλέπεται ότι σύμφωνα με την αρχή της ειλικρινούς συνεργασίας, το Ηνωμένο Βασίλειο, κατά τη διάρκεια της μεταβατικής περιόδου, δεν προβαίνει σε καμία πράξη ή πρωτοβουλία η οποία είναι πιθανόν να βλάψει τα συμφέροντα της Ένωσης, ειδικότερα στο πλαίσιο τυχόν διεθνούς οργάνωσης, οργανισμού, διάσκεψης ή φόρουμ όπου το Ηνωμένο Βασίλειο συμμετέχει αυτοτελώς. 
            
            
               (3)Σύμφωνα με το άρθρο 129 παράγραφος 4 της συμφωνίας αποχώρησης, κατά τη διάρκεια της μεταβατικής περιόδου, το Ηνωμένο Βασίλειο δύναται να διαπραγματευτεί, να υπογράψει και να κυρώσει διεθνείς συμφωνίες στις οποίες προσχωρεί αυτόνομα στους τομείς αποκλειστικής αρμοδιότητας της Ένωσης, υπό τον όρο ότι οι εν λόγω συμφωνίες δεν τίθενται σε ισχύ ούτε εφαρμόζονται κατά τη διάρκεια της μεταβατικής περιόδου, εκτός εάν λάβει σχετική εξουσιοδότηση από την Ένωση. 
            
            
               (4)Η απόφαση (ΕΕ) 2020/135 του Συμβουλίου καθορίζει τους όρους και τη διαδικασία για τη χορήγηση των εν λόγω εξουσιοδοτήσεων. 
            
            
               (5)Σύμφωνα με το άρθρο 3 παράγραφος 1 της απόφασης (ΕΕ) 2020/135, το Συμβούλιο μπορεί να εξουσιοδοτήσει το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από διεθνή συμφωνία η οποία πρόκειται να αρχίσει να ισχύει ή να εφαρμόζεται κατά τη διάρκεια της μεταβατικής περιόδου, σε τομέα αποκλειστικής αρμοδιότητας της Ένωσης. 
            
            
               (6)Στις 3 Απριλίου 2020, το Ηνωμένο Βασίλειο γνωστοποίησε στην Επιτροπή την πρόθεσή του να παράσχει την έγκρισή του, αυτόνομα, ώστε να δεσμεύεται από πέντε διεθνείς συμφωνίες —για τη σύσταση πέντε περιφερειακών οργανώσεων διαχείρισης της αλιείας (ΠΟΔΑ)— που πρόκειται να τεθούν σε εφαρμογή κατά τη διάρκεια της μεταβατικής περιόδου στον τομέα της αλιείας, ο οποίος είναι τομέας αποκλειστικής εξωτερικής αρμοδιότητας της Ένωσης. Οι εν λόγω συμφωνίες είναι η σύμβαση περί της μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό
                  9
               , για τη σύσταση της Επιτροπής Αλιείας Βορειοανατολικού Ατλαντικού (NEAFC), η σύμβαση περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού
                  10
               , για τη σύσταση της Οργάνωσης Αλιείας Βορειοδυτικού Ατλαντικού (NAFO), η διεθνής σύμβαση για τη διατήρηση των θυννοειδών του Ατλαντικού
                  11
               , για τη σύσταση της Διεθνούς Επιτροπής για τη Διατήρηση των Θυννοειδών του Ατλαντικού (ICCAT), η συμφωνία για τη σύσταση της Επιτροπής Διαχείρισης της Αλιείας Τόνου του Ινδικού Ωκεανού
                  12
                (IOTC), και η σύμβαση για τη διατήρηση του σολομού στον Βόρειο Ατλαντικό Ωκεανό
                  13
               , για τη σύσταση του Οργανισμού για τη Διατήρηση του Σολομού του Βορείου Ατλαντικού (NASCO).
            
            
               (7)Το Ηνωμένο Βασίλειο δικαιολογεί το ενδιαφέρον του να προσχωρήσει στις εν λόγω συμφωνίες, κατά τη διάρκεια της μεταβατικής περιόδου, υπό το πρίσμα των άρθρων 63 και 64 της Σύμβασης των Ηνωμένων Εθνών για το Δίκαιο της Θάλασσας
                  14
                (UNCLOS) και των άρθρων 7 και 8 της Συμφωνίας των Ηνωμένων Εθνών για τα Ιχθυαποθέματα
                  15
                (UNFSA), και ιδίως υπό το πρίσμα των υποχρεώσεων της Ένωσης και του Ηνωμένου Βασιλείου να συνεργάζονται μέσω των κατάλληλων περιφερειακών οργανισμών για τη διατήρηση και τη διαχείριση των κοινών αποθεμάτων. Το Ηνωμένο Βασίλειο θεωρεί ότι ούτε το ίδιο ούτε η Ένωση μπορούν να εξασφαλίσουν την πλήρη αποτελεσματικότητα των εν λόγω υποχρεώσεων, παρεκτός εάν το Ηνωμένο Βασίλειο δύναται, κατά τη διάρκεια της μεταβατικής περιόδου, να συνεργαστεί ανεξάρτητα με την Ένωση και με άλλα σχετικά κράτη επί θεμάτων που αφορούν το Ηνωμένο Βασίλειο ως ανεξάρτητο παράκτιο κράτος και κράτος αλιείας μετά τη λήξη της μεταβατικής περιόδου. Ως εκ τούτου, το Ηνωμένο Βασίλειο επιθυμεί να συμμετάσχει σε συζητήσεις, κατά τη διάρκεια της μεταβατικής περιόδου, για τη λήψη αποφάσεων διαχείρισης της αλιείας που θα τεθούν σε ισχύ μετά τη μεταβατική περίοδο.
            
            
               (8)Με επιστολή του της 3ης Απριλίου 2020, το Ηνωμένο Βασίλειο έχει εκδηλώσει ειδικό ενδιαφέρον για την εφαρμογή των εν λόγω διεθνών συμφωνιών ήδη κατά τη διάρκεια της μεταβατικής περιόδου. Ως εκ τούτου, πληρούται η προϋπόθεση που αναφέρεται στο άρθρο 3 παράγραφος 1 στοιχείο α) της απόφασης (ΕΕ) 2020/135 του Συμβουλίου. 
            
            
               (9)Οι πέντε διεθνείς συμφωνίες είναι συμβατές με το δίκαιο της Ένωσης που είναι εφαρμοστέο για το Ηνωμένο Βασίλειο και εντός αυτού σύμφωνα με το άρθρο 127 παράγραφος 1 της συμφωνίας αποχώρησης και με τις υποχρεώσεις που αναφέρονται στο άρθρο 129 παράγραφος 1 της συμφωνίας αποχώρησης. Ως εκ τούτου, πληρούνται οι προϋποθέσεις που αναφέρονται στο άρθρο 3 παράγραφος 1 στοιχείο β) της απόφασης (ΕΕ) 2020/135. 
            
            
               (10)Το Ηνωμένο Βασίλειο βεβαίωσε επίσης ότι η προσχώρησή του στις εν λόγω διεθνείς συμφωνίες δεν θίγει τα συμφέροντα της Ένωσης. Επιπλέον, το Ηνωμένο Βασίλειο προτίθεται να συμμετέχει μόνο σε συσκέψεις για θέματα που αφορούν μέτρα τα οποία παράγουν αποτελέσματα μετά τη λήξη της μεταβατικής περιόδου. Οι προϋποθέσεις που αναφέρονται στο άρθρο 3 παράγραφος 1 στοιχείο γ) της απόφασης (ΕΕ) 2020/135 θεωρείται ότι πληρούνται. Ειδικότερα, η προσχώρηση του Ηνωμένου Βασιλείου, αυτοτελώς, κατά τη διάρκεια της μεταβατικής περιόδου, δεν θέτει σε κίνδυνο την επίτευξη στόχων της εξωτερικής πολιτικής της Ένωσης στον τομέα της κοινής αλιευτικής πολιτικής ούτε δημιουργεί κίνδυνο να θιγούν άλλως τα συμφέροντα της Ένωσης.
            
            
               (11)Σύμφωνα με το άρθρο 3 παράγραφος 2 της απόφασης (ΕΕ) 2020/135, η εξουσιοδότηση αυτή μπορεί να υπόκειται σε προϋποθέσεις. Η εξουσιοδότηση θα πρέπει να χορηγείται υπό τον όρο ότι το Ηνωμένο Βασίλειο συμμετέχει μόνο σε συσκέψεις για θέματα που αφορούν μέτρα που θα εφαρμοστούν μετά τη λήξη της μεταβατικής περιόδου 
            
            
               (12)Το Ηνωμένο Βασίλειο δεσμεύεται από τις υποχρεώσεις που απορρέουν από την UNCLOS και την UNFSA και, κατά συνέπεια, πρέπει να διαχειρίζεται και να διατηρεί τους έμβιους θαλάσσιους πόρους με βιώσιμο τρόπο. Οι στόχοι αυτοί συνάδουν με τον στόχο της Ένωσης για εξασφάλιση της βιωσιμότητας και διασφάλιση της συνέχειας στην υπεύθυνη αλιεία, η οποία εγγυάται τη μακροπρόθεσμη διατήρηση και τη βιώσιμη εκμετάλλευση των θαλάσσιων βιολογικών πόρων.
            
            
               (13)Ως εκ τούτου, σύμφωνα με το άρθρο 129 παράγραφος 4 της συμφωνίας αποχώρησης, κατά τη διάρκεια της μεταβατικής περιόδου, το Ηνωμένο Βασίλειο μπορεί, αυτοτελώς, να υπογράψει και να κυρώσει τις πέντε διεθνείς συμφωνίες στις οποίες βασίζονται οι πέντε ΠΟΔΑ στις οποίες ζητεί να προσχωρήσει. Αυτό θα διευκολύνει και θα επιτρέψει στο Ηνωμένο Βασίλειο να εξασφαλίσει την πλήρη αποτελεσματικότητα των υποχρεώσεων που απορρέουν από την UNCLOS, και ιδίως από τα άρθρα 63 και 64, όταν λήξει η μεταβατική περίοδος και το δίκαιο της Ένωσης πάψει να ισχύει για το Ηνωμένο Βασίλειο. 
            
            
               (14)Το Ηνωμένο Βασίλειο θα πρέπει να εξουσιοδοτηθεί να παράσχει την έγκρισή του, αυτόνομα, ώστε να δεσμεύεται από διεθνείς συμφωνίες οι οποίες πρόκειται να αρχίσουν να εφαρμόζονται κατά τη διάρκεια της μεταβατικής περιόδου.
            
            
               (15)Προκειμένου να διασφαλιστεί η ορθή λειτουργία της κοινής αλιευτικής πολιτικής της Ένωσης κατά τη διάρκεια της μεταβατικής περιόδου, το Ηνωμένο Βασίλειο δεν θα πρέπει να συμμετέχει σε μέτρα που εφαρμόζονται ή τίθενται σε ισχύ κατά τη διάρκεια της μεταβατικής περιόδου. Επιπλέον, προκειμένου να μην θιγούν οι εν εξελίξει διαπραγματεύσεις όσον αφορά την αλιεία στη μελλοντική συμφωνία εταιρικής σχέσης ΕΕ-Ηνωμένου Βασιλείου, ιδίως όσον αφορά τις αλιευτικές δυνατότητες για τις οποίες η ποσόστωση της Ένωσης περιλαμβάνει επί του παρόντος το μερίδιο του Ηνωμένου Βασιλείου, το Ηνωμένο Βασίλειο θα πρέπει να διαβουλευθεί με την ΕΕ προτού εμπλακεί σε συζητήσεις σχετικά με την εν λόγω ποσόστωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1 
            
         
         
            
               1.
                     Το Ηνωμένο Βασίλειο εξουσιοδοτείται να παράσχει την έγκρισή του, αυτόνομα, ώστε να δεσμεύεται από τις κάτωθι διεθνείς συμφωνίες οι οποίες πρόκειται να αρχίσουν να εφαρμόζονται κατά τη διάρκεια της μεταβατικής περιόδου: 
            
            
               α)σύμβαση περί της μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό, για τη σύσταση της Επιτροπής Αλιείας Βορειοανατολικού Ατλαντικού (NEAFC)·
            
            
               β)σύμβαση περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού, για τη σύσταση της Οργάνωσης Αλιείας Βορειοδυτικού Ατλαντικού (NAFO)·
            
            
               γ)διεθνή σύμβαση για τη διατήρηση των θυννοειδών του Ατλαντικού, για τη σύσταση της Διεθνούς Επιτροπής για τη Διατήρηση των Θυννοειδών του Ατλαντικού (ICCAT)· 
            
            
               δ)συμφωνία για τη σύσταση της Επιτροπής Διαχείρισης της Αλιείας Τόνου του Ινδικού Ωκεανού (IOTC)·  
            
            
               ε)σύμβαση για τη διατήρηση του σολομού στον Βόρειο Ατλαντικό Ωκεανό, για τη σύσταση του Οργανισμού για τη Διατήρηση του Σολομού του Βορείου Ατλαντικού (NASCO).
            
            
               2.
                     Η εξουσιοδότηση που αναφέρεται στην παράγραφο 1 αφορά μόνο τη συμμετοχή σε μέτρα που εφαρμόζονται ή τίθενται σε ισχύ μετά τη λήξη της μεταβατικής περιόδου.
            
            
               3.
                     Όταν πρόκειται για αλιευτικές ποσοστώσεις κοινές με την Ένωση, η εξουσιοδότηση που αναφέρεται στις παραγράφους 1 και 2 υπόκειται σε προηγούμενη διαβούλευση του Ηνωμένου Βασιλείου με την Επιτροπή.
            
            
               Άρθρο 2
            
            
               Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ C 384I της 12.11.2019, σ. 1.
               
               
                  
                     (2)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ L 29 της 31.1.2020, σ. 1.
               
               
                  
                     (3)
                  
                        Σύμβαση των Ηνωμένων Εθνών για το Δίκαιο της Θάλασσας, ΕΕ L 179 της 23.6.1998, σ. 3.
               
               
                  
                     (4)
                  
                        Συμφωνία για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλοεπικαλυπτομένων αποθεμάτων ιχθύων και των αποθεμάτων άκρως μεταναστευτικών ιχθύων — Δήλωση αρμοδιότητας της Ευρωπαϊκής Κοινότητας — Ερμηνευτικές δηλώσεις, ΕΕ L 189 της 3.7.1998, σ. 17.
               
               
                  
                     (5)
                  
                        ΕΕ L 227 της 12.8.1981, σ. 22.
               
               
                  
                     (6)
                  
                  
                        Σύμβαση περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού, ΕΕ L 378 της 30.12.1978, σ. 2.
                  
               
               
                  
                     (7)
                  
                        ΕΕ L 354 της 28.12.2013, σ. 22.
               
               
                  
                     (8)
                  
                        ΕΕ L 29 της 31.1.2020, σ. 1.
               
               
                  
                     (9)
                  
                        Απόφαση 81/608/ΕΟΚ του Συμβουλίου, της 13ης Ιουλίου 1981, για τη σύναψη της σύμβασης περί της μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό (ΕΕ L 227 της 12.8.1981, σ. 21).
               
               
                  
                     (10)
                  
                        Κανονισμός (ΕΟΚ) αριθ. 3179/78 του Συμβουλίου, της 28ης Δεκεμβρίου 1978, περί συνάψεως από την Ευρωπαϊκή Οικονομική Κοινότητα της συμβάσεως περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (ΕΕ L 378 της 30.12.1978, σ. 1). 
               
               
                  
                     (11)
                  
                        Απόφαση 86/238/ΕΟΚ του Συμβουλίου, της 9ης Ιουνίου 1986, για την προσχώρηση της Κοινότητας στη διεθνή σύμβαση για τη διατήρηση των θυννοειδών του Ατλαντικού, όπως τροποποιήθηκε από το πρωτόκολλο που προσαρτάται στην τελική πράξη της διάσκεψης των πληρεξουσίων των συμβαλλομένων στη σύμβαση κρατών, που υπεγράφη στο Παρίσι στις 10 Ιουλίου 1984 (ΕΕ L 162 της 18.6.1986, σ. 33).
               
               
                  
                     (12)
                  
                        Απόφαση 95/399/ΕΚ του Συμβουλίου, της 18ης Σεπτεμβρίου 1995, σχετικά με την προσχώρηση της Κοινότητας στη συμφωνία σχετικά με τη σύσταση επιτροπής διαχείρισης της αλιείας τόνου του Ινδικού Ωκεανού (ΕΕ L 236 της 5.10.1995, σ. 24).
               
               
                  
                     (13)
                  
                        Απόφαση 82/886/ΕΟΚ του Συμβουλίου, της 13ης Δεκεμβρίου 1982, για τη σύναψη σύμβασης για τη διατήρηση του σολομού στον Βόρειο Ατλαντικό Ωκεανό (ΕΕ L 378 της 31.12.1982, σ. 24).
               
               
                  
                     (14)
                  
                        Σύμβαση των Ηνωμένων Εθνών για το Δίκαιο της Θάλασσας, ΕΕ L 179 της 23.6.1998, σ. 3. 
               
               
                  
                     (15)
                  
                        Συμφωνία για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλοεπικαλυπτομένων αποθεμάτων ιχθύων και των αποθεμάτων άκρως μεταναστευτικών ιχθύων — Δήλωση αρμοδιότητας της Ευρωπαϊκής Κοινότητας — Ερμηνευτικές δηλώσεις, ΕΕ L 189 της 3.7.1998, σ. 17.